PATVIRTINTA

Kauno miesto savivaldybės tarybos

2015 m. gegužės 19 d.

sprendimu Nr. T-228

**Kauno jaunimo reikalų tarybos nuostatai**

**I SKYRIUS**

**BENDROSIOS NUOSTATOS**

1. Kauno jaunimo reikalų taryba (toliau – KJRT) sudaroma Kauno miesto savivaldybės jaunimo politikai formuoti, jaunimo veiklai koordinuoti ir kitoms įstatymuose, kituose teisės aktuose ir Kauno miesto savivaldybės tarybos sprendimuose nustatytoms funkcijoms vykdyti.

2. KJRT savo veikloje vadovaujasi Lietuvos Respublikos vietos savivaldos ir Jaunimo politikos pagrindų įstatymais, Lietuvos Respublikos Vyriausybės nutarimais, Kauno miesto savivaldybės tarybos sprendimais, mero potvarkiais, kitais teisės aktais ir šiais nuostatais.

3. KJRT sudaro Kauno miesto savivaldybės taryba (toliau – Taryba) savo kadencijos laikotarpiui.

4. KJRT sudaroma pariteto principu: 6 jaunimo organizacijų atstovai, kurių kandidatūras teikia Kauno jaunimo organizacijų sąjunga „Apskritasis stalas“, ir 6 Kauno miesto savivaldybės institucijų atstovai (Tarybos nariai, Tarybos ir mero sekretoriato ir Savivaldybės administracijos valstybės tarnautojai).

5. KJRT teikimu Taryba tvirtina KJRT nuostatus.

6. KJRT siūlymu Taryba gali keisti KJRT sudėtį.

7. KJRT kartą per metus teikia savo veiklos ataskaitą Tarybai.

**II SKYRIUS**

**TIKSLAI IR FUNKCIJOS**

8. KJRT tikslai:

8.1. sudaryti sąlygas jaunimui visapusiškai dalyvauti miesto politiniame, socialiniame, ekonominiame ir kultūriniame gyvenime;

8.2. skatinti pilietiškumo ugdymą;

8.3. padėti Kauno miesto savivaldybės jaunimo reikalų koordinatoriui įgyvendinti Savivaldybės funkcijas jaunimo politikos srityse, nurodytose Lietuvos Respublikos jaunimo politikos pagrindų įstatyme ir kituose teisės aktuose;

8.4. kartu su Kauno miesto savivaldybės jaunimo reikalų koordinatoriumi koordinuoti Kauno miesto savivaldybės jaunimo politikos įgyvendinimą;

8.5. užtikrinti jaunų žmonių dalyvavimą sprendžiant Kauno miesto savivaldybės jaunimo politikos klausimus;

8.6. stiprinti Savivaldybės institucijų ar įstaigų ir jaunimo organizacijų, taip pat su jaunimu dirbančių organizacijų bendradarbiavimą.

9. KJRT, įgyvendindama tikslus, atlieka šias funkcijas:

9.1. analizuoja informaciją apie jaunimo politikos įgyvendinimą Savivaldybės institucijose ir įstaigose, kitą informaciją, susijusią su jaunimu;

9.2. inicijuoja Kauno miesto savivaldybės jaunimo politikos koncepcijos, jaunimo politikos strategijos ir teisės aktų, reglamentuojančių jų įgyvendinimą, projektus;

9.3. rengia ir teikia Tarybai, merui ir kitoms Savivaldybės institucijoms pasiūlymų dėl sąlygų jaunimui gerinimo, jaunimo politikos formavimo ir įgyvendinimo Kauno mieste;

9.4. inicijuoja Kauno miesto savivaldybės jaunimo politikos įgyvendinimo, jaunimo poreikių tyrimus ir jaunimo politikos kokybės vertinimą;

9.5. kartu su Kauno miesto savivaldybės jaunimo reikalų koordinatoriumi kontroliuoja, kaip vykdomos jaunimo programos, kurioms vykdyti yra skirtos Kauno miesto savivaldybės lėšos;

9.6. teikia Savivaldybės institucijoms ir įstaigoms, dirbančioms su jaunimu, pasiūlymų dėl jaunimo politikai įgyvendinti skirtų programų turinio, projektų finansavimo dydžio ir tvarkos;

9.7. bendradarbiauja su šalies ir užsienio valstybių institucijomis sprendžiant jaunimo problemas;

9.8. analizuoja užsienio valstybių patirtį sprendžiant jaunimo politikos klausimus ir teikia Tarybai pasiūlymų ir rekomendacijų dėl bendradarbiavimo su užsienio šalių institucijomis galimybių;

9.9. sprendžia kitus KJRT kompetencijai priskirtinus klausimus.

**III SKYRIUS**

**DARBO ORGANIZAVIMAS**

10. KJRT atstovauja ir jos darbą organizuoja KJRT pirmininkas. KJRT darbo forma yra posėdžiai.

11. KJRT posėdžius šaukia KJRT pirmininkas arba ne mažiau kaip 1/2 KJRT narių.

12. KJRT posėdžiams pirmininkauja KJRT pirmininkas, jeigu jo nėra, – KJRT pirmininko pavaduotojas.

13. KJRT pirmininką ir pirmininko pavaduotoją skiria Taryba. KJRT pirmininku paskyrus Savivaldybės institucijos ar įstaigos atstovą, KJRT pirmininko pavaduotoju turi būti skiriamas jaunimo organizacijų atstovas, ir atvirkščiai.

14. KJRT posėdis yra teisėtas, jei jame dalyvauja ne mažiau kaip pusė KJRT narių. Jeigu KJRT pirmininkas ir pavaduotojas negali dalyvauti posėdyje, pirmininkas gali pavesti bet kuriam KJRT nariui vadovauti posėdžiui.

15. KJRT posėdžiai šaukiami prireikus, bet ne rečiau kaip kartą per tris mėnesius.

16. KJRT posėdžius aptarnauja Tarybos ir mero sekretoriato arba Savivaldybės administracijos paskirtas darbuotojas (KJRT sekretorius).

17. Apie rengiamą KJRT posėdį KJRT sekretorius turi informuoti visus KJRT narius ne vėliau kaip prieš 5 kalendorines dienas. Prieš 2 dienas iki nurodyto termino KJRT sekretorius KJRT nariams išsiunčia būsimo posėdžio darbotvarkės projektą ir jame numatomų svarstyti dokumentų ar jų projektų kopijas.

18. KJRT sprendimus priima posėdyje dalyvaujančių KJRT narių balsų dauguma. Jeigu balsai pasiskirsto po lygiai, lemia posėdžio pirmininko balsas.

19. KJRT darbe patariamojo balso teise dalyvauja Kauno miesto savivaldybės jaunimo reikalų koordinatorius, jei jis nėra KJRT narys.

20. KJRT posėdžių protokolus rašo, jos raštvedybą tvarko, KJRT pirmininko nurodymu rengia reikiamus dokumentus KJRT sekretorius.

21. KJRT sprendimai įforminami KJRT posėdžio protokolais. Protokolus pasirašo posėdžio pirmininkas ir sekretorius. KJRT protokolai per 10 kalendorinių dienų nuo posėdžio skelbiami Kauno miesto savivaldybės interneto svetainėje [www.kaunas.lt](http://www.kaunas.lt).

22. KJRT posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

**IV SKYRIUS**

**TEISĖS IR PAREIGOS**

23. KJRT turi teisę:

23.1. pasitelkti specialistus (ekspertus), kreiptis į valstybės institucijas, mokslo ir studijų institucijas ir įstaigas su prašymu pateikti išvadas ir kitokią reikiamą medžiagą, pakviesti į savo posėdžius valstybės institucijų atstovus ir išklausyti jų informaciją;

23.2. kviesti į savo posėdžius KJRT nepriklausančius Tarybos narius, Savivaldybės administracijos struktūrinių padalinių, įmonių, organizacijų atstovus ir privačius asmenis;

23.3. dalyvauti Tarybos komiteto, kuruojančio jaunimo reikalus, posėdžiuose, kuriuose sprendžiami jaunimo politikos klausimai;

23.4. nustatyta tvarka inicijuoti jaunimo politikos įgyvendinimu ir kita teisėta veikla užsiimančių organizacijų steigimą;

23.5. gauti iš Savivaldybės institucijų ir įstaigų informaciją, kurios reikia KJRT funkcijoms atlikti;

23.6. naudotis Savivaldybės administracijai priklausančiomis techninėmis ir organizacinėmis priemonėmis;

23.7. turėti kitų teisių, nustatytų kituose teisės aktuose.

24. KJRT narys privalo nusišalinti priimant sprendimus, kurie gali sukelti interesų konfliktą pagal Lietuvos Respublikos viešųjų ir privačių interesų derinimo valstybinėje tarnyboje įstatymą.

V SKYRIUS

BAIGIAMOSIOS NUOSTATOS

25. KJRT nario įgaliojimai nutrūksta, jeigu:

25.1. atsistatydina anksčiau, negu pasibaigia KJRT kadencija;

25.2. nutrūksta darbo (tarnybos) santykiai atstovaujamoje institucijoje ar organizacijoje;

25.3. atšaukia jį delegavusi institucija ar organizacija.

26. Tarybos sprendimu vietoj KJRT nario, kurio įgaliojimai nutrūko, į KJRT paskiriamas kitas narys.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_